ລມຕ ປ້ອງກັນປະເທດ ສຫລ ທ່ານ Carter ຮຽກຮ້ອງໃຫ້ ຍັບຢັ້ງຄວາມເຄັ່ງຕຶງ ໃນທະເລຈີນໃຕ້
ລັດຖະມົນ ປ້ອງກັນປະເທດ ສະຫະລັດ ທ່ານ Ashton Carter ໄດ້ຮຽກຮ້ອງເຊັ່ນນັ້ນ ໃນລະຫວ່າງການຢ້ຽມຢາມ ເອເຊຍຕາເວັນອອກ ໃນອາທິດຜ່ານມານີ້.
ລັດຖະມົນຕີປ້ອງກັນປະເທດສະຫະລັດ ທ່ານ Ashton Carter ໄດ້ເຜີຍໃຫ້ເຫັນຄວາມໝັ້ນໝາຍຂອງສະຫະລັດກ່ຽວກັບຄວາມ ປອດໄພ ຂອງຍີ່ປຸ່ນ ໃນວັນພຸດອາທິດແລ້ວນີ້ ໂດຍຮຽກຮ້ອງໃຫ້ ໃຊ້ຄວາມຍັບຢັ້ງໃນການຂັດແຍ້ງກ່ຽວກັບເລື້ອງເຂດນໍ້າແດນດິນ ລະຫວ່າງຍີ່ປຸນແລະຈີນ ການໃຫ້ຄວາມເຫັນຂອງລັດຖະມົນຕີ ປ້ອງກັນປະເທດສະຫະລັດ ໄດ້ມີຂື້ນໃນຂະນະທີ່ທ່ານເລີ້ມການ ຢ້ຽມຢາມເອເຊຍເທື່ອທຳອິດ ທີ່ນະຄອນ ໂຕກຽວ ນັກຂ່າວ ວີໂອເອ Carla Babb ມີລາຍງານເລື້ອງນີ້ຊຶ່ງ ກິ່ງສະຫວັນ ຈະນຳມາສະເໜີທ່ານ ບັນຫາຂັດແຍ້ງລະຫວ່າງຈີນກັບຍີ່ປຸ່ນ ກ່ຽວກັບໝູ່ເກາະ ທີ່ຍີ່ປຸ່ນ ຄວບຄຸມຢູ່ ທະເລຈີນຕາເວັນອອກ ແລະການປະຕິບັດງານທີ່ ເປັນບັນໂຕ້ແຍ້ງຂອງຈີນ ໃນທະເລຈີນໃຕ້ ແມ່ນເປັນສາກຫຼັງ ໃນການເຈລະຈາຫາລືຂອງລັດຖະມົນຕີປ້ອງກັນປະເທດສະຫະລັດ ທ່ານ Ashton Carter ກັບລັດຖະມົນຕີ ປ້ອງກັນປະເທດຍີ່ປຸ່ນ ທ່ານ Carter ກ່າວວ່າ ການພົບປະຂອງທ່ານ Carter ກັບລັດຖະມົນຕີປ້ອງກັນປະເທດຍີ່ປຸ່ນ ນາຍພົນ Nakatani ແມ່ນເປັນການຢືນຢັນອີກຄັ້ງນຶ່ງ ຕໍ່ການສ້າງຄວາມກຳ້ເກິ່ງຄືນໃໝ່ຂອງ ສະຫະລັດ ໄປຍັງເຂດເອເຊຍ-ປາຊິຟິກ ທີ່ພົວພັນກັບ ການຫັນອິດທິພົນທາງດ້ານ ການເມືອງ ແລະທາງທະຫານຫລາຍຂຶ້ນໄປ ຍັງຂົງເຂດທີ່ກຳລັງເຕີບໂຕໄວຂື້ນນັບມື້ນັ້ນ ມັນເປັນການຫັນປ່ຽນ ທີ່ຜູ້ຊ່ຽວຊານກ່ຽວກັບຍີ່ປຸ່ນ ທ່ານນາງ Sheila Smith ກ່າວວ່າ ມັນເປັນສິ່ງສຳຄັນຫລາຍ ທ່ານນາງ Sheila ກ່າວວ່າ ການໃຊ້ຈ່າຍໃນດ້ານປ້ອງກັນປະເທດຈີນ ໄດ້ເພີ້ມຂື້ນຫລາຍກວ່າສິບເປີເຊັນຕິດຕໍ່ກັນ ຫ້າປີ ສະຫະລັດພວມສ້າງແຮງຖ່ວງ ຫຼືຄວາມກ້ຳເກິ່ງ ຄືນໃໝ່ ຕໍ່ການມີອິດທິພົນເພີ້ມຂຶ້ນ ດັ່ງກ່າວ ໂດຍການເສີມຂະຫຍາຍ ພັນທະມິດຢູ່ໃນຂົງເຂດ ແຕ່ກ່າວວ່າ ຕົນບໍ່ຕ້ອງການປິດລ້ອມຈີນ ການພົບປະຂອງທ່ານ Carter ທີ່ນະຄອນໂຕກຽວ ແມ່ນແນໃສ່ເພື່ອ ເສີມຄວາມເຂັ້ມ ແຂງໃຫ້ແກ່ນະໂຍບາຍໃໝ່ຂອງຍີ່ປຸ່ນ ກ່ຽວກັບການ ຮ່ວມມືໃນດ້ານປ້ອງກັນປະເທດ ກັບສະຫະລັດ ທ່ານນາງ Sheila ກ່າວວ່າ ຢູ່ທີ່ປະເທດຈີນ ສື່ມວນຊົນທີ່ສະໜັບສະໜູນໂດຍລັດຖະບານອ້າງວ່າ ຍີ່ປຸ່ນ ກຳລັງໃຊ້ ສະຫະລັດ ໃຫ້ເພິ່ງພາອາໄສຫຼາຍຂຶ້ນຕໍ່ພັນທະມິດ ໃນເຂດເອເຊຍຂອງຕົນ ເພື່ອເຮັດ ໃຫ້ຄວາມເຄັ່ງຕຶງຟົດເດືອດຂຶ້ນກ່ຽວ ກັບບັນຫາປະຫວັດສາດ ແລະເຂດນໍ້າ ແດນດິນ ບັນດາເຈົ້າໜ້າທີ່ຈະທົບທວນຂັ້ນສຸດທ້າຍກ່ຽວກັບນະໂຍບາຍຂອງຍີ່ປຸ່ນ ໃນທ້າຍເດືອນ ນີ້ ເວລານາຍົກລັດຖະມົນຕີ Shinto Abe ຢ້ຽມຢາມ ປະທານາທິບໍດີ Barack Obama ທີ່ນະຄອນຫລວງວໍຊິງຕັນ ນອກ ນັ້ນ ຍັງຈະຮວມທັງການຮ່ວມມືສະບັບໃໝ່ໃນດ້ານ ຄວາມປອດໄພກ່ຽວກັບທາງອິນເຕີແນັດ ແລະໃນດ້ານອາວະກາດ ຕະຫລອດທັງເພີ້ມ ການປະສານງານທາງດ້ານທະຫານນຳດ້ວຍ